Školska godina 1955. / 56. Donji Mosti i moje prvo radno mjesto nakon završene Učiteljske škole u Križevcima.

Moju kolegicu Blanku Špoljarić i mene srdačno su prihvatili divni ljudi iz Donjih Mosti i okolnih sela Poljančana, Gornjih Mosti, Javorovca i Gornjih Zdjelica pa je početna neizvjesnost i trema ubrzo nestala.

Radile smo u šestogodišnjoj školi. Peti i šesti razred išao je prijepodne na nastavu, a niži razredi poslijepodne jer su postojale samo dvije učionice. U kombiniranom odjeljenju 1. i 2. razreda podučavala sam 43 učenika.

Navečer, poslije nastave, uz petrolejku jer nije bilo struje, imali smo druženja s omladinom.

Kao i danas i tada je postojala suradnja s roditeljima i stanovnicima. Organizirale smo priredbe. Na njima smo zaradili nešto novca pa smo dale izraditi tambure u Križevcima, a naš orguljaš Ivo Blažeković je uvježbavao djecu sviranju na njima.

Svi važni događaji su se redovito bilježili u Spomenicu škole.

Surađivali smo i sa zadrugom da bi nešto zaradili za školu.

Jednom smo sakupili puni koš puževa koji su prenoćili u školskom hodniku. Drugi dan u košu nije bilo ni jednog puža, ali su zidovi i strop bili njima prekriveni.

Mostovljanci su bili darežljivi pa su nam za Božić donijeli meso, sarmu i kolače. Učiteljice službeno nisu smjele slaviti Božić, a upravo tada se pred školom zaustavio auto. Došla je inspekcija. Kolegica i ja smo brzinom munje sva jela sakrile pod krevet i stol je ostao prazan, a inspektori otišli gladni.

Kad je napadao snijeg s učenicima smo uživale u zimskim radostima.

1958. bila je značajna godina za selo, ali i za mene. Dobili smo struju, a ja sam tada upoznala svog sadašnjeg supruga.

Drago mi je što su se učiteljstvom zarazile i moje dvije kćeri pa bi se moglo reći da nam je to obiteljsko zanimanje.

Lijepo je bilo u Mostima. Iako smo bile mlade, ljudi su nas cijenili kao prosvjetne djelatnike.

Bilo je to lijepo i važno razdoblje moga života kojeg se rado sjećam i u svojoj 83. godini.

Žao mi je što danas ima sve manje seoskih škola i djece u njima.

učiteljica u mirovini Edita Jembrih Lovas